Werkers moet só beskerm wordThulas Nxesi. Foto: Jairus Mmutle/GCIS Ondernemings wat Maandag bedrywighede hervat, moet ŉ duidelike plan slaggereed hê om werknemers se veiligheid en gesondheid te verseker. Thulas Nxesi, minister van arbeid en indiensneming, het Sondag ŉ lys vereistes bekend gemaak waaraan werkgewers moet voldoen wanneer hulle bedrywighede hervat. Talle ondernemings sal na verwagting Maandag, die eerste werksdag op vlak 4, bedrywighede hervat. ŉ Behoorlike Covid-19-plan moet opgestel word wat aandui wat die maatskappy gaan doen om seker te maak sy ruimte is voorberei teen die verspreiding van die koronavirus en wat die maatskappy gaan doen om dit te voorkom. Volgens Nxesi moet ŉ risikobepaling in die werkplek gedoen en ŉ duidelike plan opgestel word om die maatreëls toe te pas. Nxesi het gesê elke werkgewer moet sy werknemers behoorlik inlig oor die prosedures wat gevolg gaan word. “Hulle moet werknemers inlig dat hulle nie by die werk moet opdaag indien hulle Covid-19-simptome het nie, maar betaalde siekverlof sal kry of vir Covid-19-Ters-voordele aansoek moet doen.” Die werkgewer moet ŉ bestuurder, van binne die bestaande strukture, aanstel om die bekommernisse van werknemers en werkplekverteenwoordigers aan te raak. Daar moet maatreëls ingestel word om kontak tussen werkers en kontak tussen werkers en die publiek te beperk. Thulas Nxesi. Foto: Jairus Mmutle/GCIS Die getal werknemers in die werkplek moet beperk word deur skofte of reëlings om afstandhandhawing in te stel. Werkplekke moet ingerig word om ŉ afstand van minstens 1,5 m tussen werknemers te handhaaf. Indien dit nie moontlik is nie, moet daar skerms tussen werkers aangebring word. Afstandhandhawing moet oral in die werkplek toegepas word. Werknemers moet ook van gratis beskermende toerusting voorsien word. Werkgewers moet werknemers sif vir Covid-19-simptome wanneer hulle by die werk aankom. Werknemers moet ook onmiddellik hul werkgewer in kennis stel indien hulle enige simptome ervaar terwyl hulle by die werk is. Enige diagnose van Covid-19 by ŉ werkplek moet by die departement van gesondheid en die departement van arbeid en indiensneming aangemeld word. Winkels en ander ondernemings wat met lede van die publiek werk, moet almal wat die perseel betree ook sif vir Covid-19-simptome. Werkgewers moet genoegsame handreinigers, met ŉ alkoholinhoud van minstens 70%, verskaf en verseker dat werksoppervlakke, toerusting en ander gebiede soos badkamers gereeld skoongemaak en ontsmet word. Werknemers moet maskers dra wanneer hulle by die werk is en werkgewers moet lede van die publiek ook versoek om ŉ masker te dra indien hulle die perseel wil betree. Werkgewers moet vir elke werknemer twee gratis materiaalmaskers voorsien om te dra wanneer daar gewerk of gereis word. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.